המחבר קסניה סבטלובה יולי 10, 2019
הליכוד פתח לאחרונה בקמפיין אגרסיבי בשפה הרוסית נגד אביגדור ליברמן ומפלגתו בעל מסר פשוט: ישראל ביתנו בגדה בבוחריה והצביעה נגד חוקים שהבטיחה לקדם. העניין הוא שגם חברי הכנסת של הליכוד הצביע נגד החוקים הללו.
למרות שעד הבחירות נשארו רק קצת יותר מחודשיים, הקמפיינים עוד ממש לא החלו, למעט אחד. כפי שהבטיח בנימין נתניהו באותו יום גורלי שבו לא הצליח לראשונה בחייו להרכיב ממשלה אחרי בחירות [30 במאי], הליכוד פתח לאחרונה בקמפיין אגרסיבי בשפה הרוסית נגד יו"ר ישראל ביתנו אביגדור ליברמן ומפלגתו. עוד קודם לכן נתניהו מינה יועץ מיוחד לענייני ישראלים יוצאי בריה"מ בניסיון למשוך אליו את מצביעי ישראל ביתנו ולמנוע מליברמן להיות שוב לשון מאזניים. הקמפיין מתנהל בעיקר ברשתות החברתיות, בעמוד הפייסבוק של נתניהו ובעמוד הליכוד בשפה הרוסית.
יריית הפתיחה נשמעה ב-30 ביוני, אז בעמוד של נתניהו פורסם סרטון בן 28 שניות תחת השם "כיצד אביגדור ליברמן מצביע בפועל". "במהלך 20 שנים ליברמן ומפלגתו מבטיחים לבוחרים נישואין אזרחיים. הם ממשיכים להבטיח גם כיום", אומר הקריין. לאחר מכן מוצג קטע ראיון קצר של ליברמן לערוץ 9 בשפה הרוסית: "אנחנו נדרוש נישואין אזרחיים". "אך כיצד ישראל ביתנו הצביעו בפועל?", זועק הכיתוב המעוצב בשחור, אדום ולבן: "יולי 2009 נגד", "מאי 2010 שוב נגד", "פברואר 2018 ישראל ביתנו עוד פעם נגד! לא, איווט, די להבטחות ריקות!"
בסרטון קצר נוסף, באותו פורמט, מה-2 ביולי, תוקף הליכוד את ההבטחות של ליברמן בנוגע לתחבורה ציבורית בשבת – סוגיה כואבת עבור עולים רבים, צעירים ומבוגרים. "ליברמן מבטיח לכם תחבורה ציבורית בשבת? בואו נראה כיצד הצביעה מפלגתו על יוזמות כאלה. לא, איווט, איתך לא נגיע רחוק", אומר הקול סמכותי של הקריין.
ב-5 ביולי, עשרות אלפי העוקבים של נתניהו התבקשו לענות על השאלה האם הם מאמינים ל"גירושין בין ליברמן לחרדים". בסרטון זה התבשרו הצופים על כך ש"במהלך 20 שנים ליברמן מצביע עם החרדים ולמען החרדים. עכשיו הוא הפך למגן החילונים. האם אתם מאמינים לזה? מספיק לערבב את הבוחרים!"
קמפיין הסרטונים מתווסף לפוסט ויראלי המופץ על ידי אנשים פרטיים ולאו דווקא פעילי ליכוד, המאגדים את ההצבעות של ישראל ביתנו בנושאי הליבה של המפלגה: נישואין אזרחיים, תחבורה ציבורית בשבת, העלאת קצבאות הזקנה ועוד. המפלגה, שרוב שנותיה הייתה חברה בקואליציות כאלה ואחרות ורק לעתים רחוקות ישבה באופוזיציה, הצביעה באופן סדרתי נגד הצעות חוק שקראו לעגן את הזכות לנישואין האזרחיים בחוק, נגד הצעות שקראו להעביר את הסמכות להפעלת תחבורה ציבורית בשבת לראשי ערים ונגד הצעות חוק שביקשו להעלות את קצבת הזקנה לגובה שכר המינימום. במקרים אחדים חבריה יצאו מאולם המליאה או נמנעו. לא ידוע מי עמל על הכנת השקופית ועסק באיסוף הנתונים, ככל הנראה מאתר הכנסת.
המסר העולה מהקמפיין של הליכוד הוא פשוט: ישראל ביתנו לא עמדה בהתחייבויותיה לבוחריה, וכעת היא ממשיכה להבטיח להם אותן הבטחות ישנות. כלומר ליברמן בגד בבוחרים שלו. העניין הוא שהליכוד מציג כאן תמונה חלקית ואף מעוותת של המציאות, הרי הליכוד הוא חלק מהקואליציה. גם חברי הכנסת של הליכוד הצביעו נגד אותן הצעות חוק שביקשו לקדם נישואין אזרחיים, תחבורה ציבורית בשבת, הקלות בגיורים וקצבאות זקנה לקשישים.
האם הקמפיין השלילי של הליכוד יתברר כאפקטיבי וימשוך אליו את מצביעי ליברמן? בשיחה עם אל-מוניטור אומר פרופ' זאב חנין מאוניברסיטת אריאל, כי בינתיים הקמפיין הזה לא נותן פירות. "טיעונים כגון 'איווט ישב בממשלה עם החרדים' או 'איווט הצביע כך או אחרת' לא עובדים", הוא אומר, "אלה טיעונים חלשים וקל להפריך אותם עם השאלה הנגדית – מי היה אז ראש הממשלה ומה מפריע לראש הממשלה כיום להסדיר את נושא הפנסיות, עם ישראל ביתנו או בלעדיה? יחד עם זאת, לישראל ביתנו יש גרעין קשה של לפחות שלושה מנדטים. בבחירות באפריל ישראל ביתנו קיבלו כמות מינימלית של מנדטים (חמישה) ואין היתכנות שיקבלו פחות. חצי המנדט שהביאה חברת הכנסת לשעבר טלי פלוסקוב לכולנו (לשעבר הייתה בישראל ביתנו) חזר עכשיו לישראל ביתנו (כולנו כידוע התאחדה עם הליכוד). בנוסף יש 2-1 מנדטים המתנדנדים בין הליכוד לישראל ביתנו".
בתגובה למתקפת הסרטונים של הליכוד, התפרסם בעמוד הפייסבוק של ישראל ביתנו בשפה הרוסית מם עם תמונה של ח"כ אחמד טיבי וציטוט מסרט רוסי אהוב "איוון ואסילייביץ' משנה מקצוע". מתחת לתמונה נכתב שנתניהו עומד להקים ממשלה בתמיכה חיצונית של מפלגות ערביות אנטי-ציוניות. הפוסט גם תקף את הסקרים שפרסם לאחרונה העיתון ישראל היום המכונה ע"י ליברמן "דף הפרופגנדה של בנימין נתניהו".
רומן גורביץ', יועץ פוליטי ותיק ובעל חברת תקשורת, מאמין שהמטרה של הקמפיין השלילי איננה להעביר את הבוחרים צד אלא בעצם להשאיר אותם בבית. "הקמפיין השלילי נועד על מנת שהבוחרים (של הליכוד) לא יצביעו לישראל ביתנו. הם לא בהכרח יעברו צד, אבל יישארו בבית. על פי הסקרים האחרונים ליברמן שוב הופך ללשון מאזניים בין הגושים, ואת זה בליכוד היו רוצים למנוע", אומר גורביץ' לאל-מוניטור.
אלה קלוצ'ינסקי, שעלתה לישראל ממולדובה בשנות ה-90', אומרת לאל-מוניטור כי בשלב הזה היא עדיין מתלבטת. לדבריה, "תמיד הצבעתי לליכוד, אבל הפעם כנראה אצביע לליברמן. אני לא נגד הדת, אבל חייבים להקטין את ההשפעה שלה על התנהלות המדינה". לעומתה תמרה ארונוב, גמלאית, כבר החליטה: "אני תמיד בחרתי ליכוד ואמשיך להצביע ליכוד. המפלגה הזאת עשתה המון למען המדינה, ולמרות כל ההכפשות והלכלוך אמשיך לתמוך בה". גרגורי תמר מירושלים מתכוון להצביע לישראל ביתנו, למרות יחסו השלילי אליה לדבריו. "במציאות המגזרית של ישראל, העדר של מפלגה לדוברי רוסית תשפיע לרעה על מצבי בחברה", הוא מסביר בשיחה עם אל-מוניטור. גם דמיטרי לובצ'י שעלה מחרקוב בשנת 1989 מודע לכך שישראל ביתנו לא עמדה בהתחייבויותיה הקודמות לבוחרים, ועדיין יצביע לה. "ליברמן הוא היחיד שמדבר על כפייה דתית בפה מלא ודוחף לכיוון הקמת קואליציה חילונית נטולת חרדים", הוא אומר. מאיה אמירוב-לליבה, שעלתה לישראל מדאגסטן, אומרת לאל-מוניטור כי רק ראש הממשלה קובע "ולא המפלגות הזעירות שנאבקות למען מנדטים, רק כדי שוב לא לעשות כלום למען העם. חבל לי על האנשים שיזרקו את הקולות שלהם לפח". גם יצחק בן-דוב, שעלה לישראל מסן-פטרסבורג ומתגורר היום בתל אביב, תומך בליכוד אך מסיבות אידאולוגיות ולא מתוך נאמנות למנהיגה. "אצביע לליכוד כיוון שזאת מפלגה ימנית-ליברלית חילונית עם בסיס אידאולוגי איתן", הוא מסביר.
"בשלב הזה, כשהקמפיין ה'רוסי' של הליכוד רק החל, קשה להעריך את השפעתו על הבוחרים", אומרת אנה רייבה-בארסקי, כתבת ופרשנית פוליטית בערוץ ישראל פלוס וברדיו כאן רק"ע. "כרגע בליכוד מתמקדים בסוגיות שמאפיינות דווקא את הגרעין הקשה של בוחרי ישראל ביתנו כמו פנסיות, תחבורה ציבורית ונישואין אזרחיים. רק אם יפנו לבוחרים הצעירים יותר וייצאו בקמפיין מעודכן ו'צעיר' יותר, יוכלו למשוך את הקולות הללו", היא אומרת.
רייבה-בארסקי מאמינה שליברמן בטוח בבסיס האלקטורלי שלו ומנסה כרגע למתג את עצמו מחדש על מנת לפנות לציבור כלל ישראלי חילוני. ככל שמועד הבחירות יתקרב, הקמפיינים ודאי יתהדקו והקרב על הקול הרוסי יתחזק.